Zuma-aansoek oor staatskaping-verslag aangehoorPres. Jacob Zuma en adv. Thuli Madonsela. Zuma, wat noue bande met die omstrede Gupta-familie het, het kort voor Madonsela se termyn verstryk het, ŉ aansoek ingedien om te probeer keer dat sy die verslag bekendmaak. Zuma voer aan hy het nie genoeg tyd gehad om oor die bewerings teen hom te reageer nie. Zuma het Madonsela onder meer versoek om die getuies in die ondersoek te ondervra. Mosebenzi Zwane, minister van minerale hulpbronne, het ook Maandag ŉ aansoek om ŉ interdik ingedien. Hy meen die verslag is oorhaastig saamgestel sonder dat sy grondwetlike regte in ag geneem is. Des van Rooyen, minister van samewerkende regering en tradisionele sake, is ook Maandag weer hof toe in ŉ poging om te verhoed dat die verslag bekendgemaak word. Van Rooyen het vroeër vandeesmaand vir die eerste keer ŉ hofaansoek ingedien om te keer dat Madonsela, die voormalige openbare beskermer, se staatskaping-verslag bekendgemaak word. Die Guptas het ook vroeër gedreig om ŉ interdik te probeer bekom maar toe daarteen besluit. Mmusi Maimane, leier van die DA, meen die ministers poog net om Dinsdag se hofverrigtinge so lank moontlik te probeer vertraag. “Die interdikte is niks meer as noukeurig berekende pogings om sake te vertraag en die onvermydelike vrystelling van die verslag so lank moontlik uit te rek nie.” Maimane het gesê die DA se regspan sal aanvoer dat al die aansoeke van die hand gewys moet word. Die EFF, UDM en Cope is ook deel van die regstryd. Die staatskaping-verslag word intussen veilig bewaar in ŉ kluis in die kantoor van die OB se hoof van regsdienste.